Publication: Magyar Közlöny
Issue: MK-2001-74 (Year: 2001, Number: 74)
Era: 1990-2004
Section: 
Paragraph Index: 373

5. A jelentés tartalma I. Belső ellenőrzési eljárások A jelentésnek fel kell sorolnia azokat a bizonyítékokat, amelyeket az Igazoló Szerv az ellenőrzés ideje alatt összegyűjtött annak igazolására, hogy a belső ellenőrzések gyakorlatban és elméletben is megfeleltek a követelményeknek; hogy ezeket az eszközöket alkalmazták minden olyan tranzakciónál, ahol ez szükséges és indokolt, és ennek eredményeként korrigálták az előforduló hibákat. A jelentésnek tartalmaznia kell a belső ellenőrzési eljárásokra vonatkozó megállapítást, amely felhívja a figyelmet az ellenőrzés eszközeinek fejlesztésében vagy működtetésében feltárt súlyos hiányosságokra, különös tekintettel azokra a tényezőkre, amelyek csökkentik a belső ellenőrzési eljárások hatékonyságát, nevezetesen: — az ellenőrzések felelős tisztviselő általi megkerülésének lehetősége; — az ellenőrzések hibás értelmezés vagy gondatlanság miatti helytelen alkalmazása; valamint — a követelményeknek meg nem felelő eljárások kialakítása. A belső audit funkció a belső ellenőrzés környezetének kulcsfontosságú eleme. Ez a kérdés külön fejezetet érdemel az ellenőrzési jelentésben. A jelentésnek foglalkoznia kell a belső audit függetlenségével, szakképzettségével és hatékonyságával, többek között a felelősségi körök kereteivel, a SAPARD hivatal vezetőjével, illetve valamennyi alkalmazottjával való közvetlen kapcsolattartás jogával, az összes nyilvántartásba való betekintés, illetve a helyiségekbe történő belépés jogával (beleértve a decentralizált és átruházott feladatokat ellátó szerveket); a belső ellenőrzési egység tagjainak kizárásával a napi tevékenységekből és intézkedésekből; az alkalmazottak felkészültségével (szakértelem, képzés és szakmai tapasztalatok); a tervezéssel (szükségletek felmérése, kockázatokra alapozott megközelítés, az ellenőrzés ciklusai); a dokumentációval (mennyiben rögzítik a vizsgálatok és következmények alapjául szolgáló tényeket, megőrzik-e az azokat alátámasztó bizonyítékokat); az ellenőrzés bizonyítékaival (léteznek-e a bizonyítékok elégséges, tárgyhoz tartozó és megbízható voltát biztosító eljárások); a minőségbiztosítási eljárások meglétével és megfelelő voltával; a jelentésekkel (megfelelő-e a jelentések koncepciója, biztosítják-e az eljárások a jelentések naprakész voltát), valamint az ellenőrzési tervre vonatkozó következtetésekkel. II. A Többéves Pénzügyi Megállapodással való összhangot biztosító eljárások Ez a pont az engedélyezést érinti. A SAPARD hivatal által feldolgozott tranzakciókra bonyolult szabályok vonatkoznak. A felmerülő eredendő kockázat miatt arra van szükség, hogy a SAPARD hivatal kockázatot csökkentő szabályozó eszközöket alkalmazzon. Ide tartoznak többek között az írott eljárások, ellenőrző jegyzékek, egy másik tisztviselő által ismételten lefolytatott eljárások vagy vizsgálatok. 2001/74. szám A jelentésnek tartalmaznia kell egy nyilatkozatot azokról az eljárásokról, amelyek biztosítják a Többéves Pénzügyi Megállapodás rendelkezéseinek érvényesítését (intézkedésenként, adott esetben alintézkedésenként); minden eljárásnál meg kell állapítani, vajon az alkalmazott szabályozó eszközök teljesítménye elegendő-e ahhoz, hogy ezekre támaszkodva végezzék el az ellenőrzést. Amennyiben megállapítást nyer, hogy egy eljárás nem szolgál a szükséges biztosítékkal, rögzíteni kell a hibás szabályozás legfontosabb elemeit. III. Kiemelt jelentőségű akkreditációs kritériumok A jelentésnek meg kell állapítania, milyen mértékben teljesítették a SAPARD hivatal és a decentralizált, illetve delegált feladatokat ellátó szervek a kiemelt fontosságú akkreditációs kritériumokat (írott eljárások, feladatok elhatárolása, a projekt engedélyezése és a kifizetések teljesítése előtti ellenőrzések, közbeszerzés, kötelezettségvállalás és fizetési eljárások, számviteli eljárások, számítógépes biztonság, belső ellenőrzés) a Bizottság által a Többéves Pénzügyi Megállapodás A. melléklet a 3. Cikk (1) bekezdésében hivatkozott, a támogatás kezelését egy hivatalra átruházó Határozata szerint, és milyen intézkedéseket (azok ütemezése és időtartama) kell tennie a SAPARD hivatalnak és a decentralizált, illetve a delegált feladatokat ellátó szerveknek a hiányosságok felszámolására. IV. A Közösség pénzügyi érdekeinek védelme Ez a pont érinti többek között a behajtandó összegeket (adósokat). A szabályozás legfontosabb feladatai többek között az adósokkal lebonyolított összes tranzakció pontos és naprakész elkönyvelése az adósok főkönyvében, az adós kedvezményezetteknek teljesített egyéb SAPARD kifizetéseknél az adósságok beszámítása, valamint az adósoktól érkező összegek pontos elkönyvelése. Általában a jelentésnek tartalmaznia kell egy nyilatkozatot a Közösség pénzügyi érdekeinek védelméről, amely minden eljárás vonatkozásában megállapítja, vajon az alkalmazott ellenőrzési eszközök megfelelőek-e, hogy ezekre támaszkodva végezzék el az ellenőrzést. Amennyiben megállapítást nyer, hogy egy eljárás nem szolgál a szükséges biztosítékkal, rögzíteni kell a hibás szabályozás legfontosabb elemeit. V. Ajánlások Az ajánlásokat aszerint kell rendszerezni, hogy az Igazoló Szerv megítélése szerint mekkora jelentősége van az adott helyzetben egyik vagy másik eljárásnak. Az elbírálás megkönnyítése céljából az alábbi csoportosítást ajánlható: — fontos: a SAPARD hivatal felelős vezetőjének azonnali figyelmét igénylő ajánlások; — közepes: a SAPARD hivatal szabályozó környezete tekintetében jelentős, az hivatal vezetésének azonnali figyelmét igénylő ajánlások; — kevésbé fontos: olyan ajánlások, amelyek alapján intézkedéseket kell tenni az akkreditációs kritériumok maradéktalan érvényesítésére. A jelentésnek minden ajánlásnál ki kell térnie azokra az eljárásbeli és politikai kérdésekre, amelyek a SAPARD hivatal figyelmére és válaszára érdemesek.

Source: https://magyarkozlony.hu/hivatalos-lapok/1baeba776a9f669ffa1b631e504536ab43663b6f/dokumentumok/1f6c656c3fad72454f289095a9260ed4303525c0/letoltes